ORDE do 15 de xuño de 2005 pola que se aproban os estatutos do Colexio Oficial de Odontólogos e Estomatólogos da X Rexión (A Coruña).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 14/07/2005

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Xustiza, Interior e Administración Local en virtude do Decreto 8/2003, do 18 de xaneiro).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei adaptarán os seus estatutos a ela.
Dando cumprimento a esta disposición o Colexio Oficial de Odontólogos e Estomatólogos da X Rexión (A Coruña) acordou na Asemblea Xeral celebrada o 28 de xuño de 2003 a aprobación dos estatutos. Posteriormente foron comunicados a esta consellería para os efectos da súa aprobación definitiva, logo da cualificación de legalidade.
Tendo en conta o exposto, e verificada a adecuación á legalidade dos devanditos estatutos e no uso das facultades que me foron conferidas,
DISPOÑO:
Artigo único
Aprobar os estatutos do Colexio Oficial de Odontólogos e Estomatólogos da X Rexión (A Coruña) que figuran como anexo á esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 15 de xuño de 2005.
Jesús C. Palmou Lorenzo
Conselleiro de Xustiza, Interior
e Administración Local
ANEXO
Colexio Oficial de Odontólogos e Estomatólogos
da X Rexión (A Coruña)
TÍTULO I
Sobre o colexio e as súas relacións coas administracións
Capítulo I
Disposicións xerais
Artigo 1º.-Definición.
O Colexio Oficial de Odontólogos e Estomatólogos da X Rexión, -desde este momento, colexio-está integrado polos profesionais da clase odontoestomatolóxica con exercicio na provincia da Coruña, é unha corporación de dereito público con personalidade xurídica, que goza de plena capacidade de obrar.
Artigo 2º.-Réxime xurídico.
O funcionamento e o réxime xurídico do colexio, no ámbito da súa competencia, rexerase pola Lei de colexios profesionais, tanto estatal como autonómica, estes estatutos e, subsidiariamente, polos do Consello Galego de Odontoestomatoloxía, e os do Consello Xeral de Colexios de Dentistas de España.
Tamén, subsidiariamente, será aplicable a Lei do réxime xurídico das administracións públicas e de procedemento administrativo común, Lei 30/1992, do 26 de novembro, coas súas modificacións posteriores.
Artigo 3º.-Colexiación.
O colexio, dentro do ámbito da súa competencia, será a única organización que encadre obrigatoriamente a todos os profesionais da clase referida no artigo primeiro.
Artigo 4º.-Principios.
Rexerán a actuación de todos os órganos do colexio, os principios de independencia, representatividade, actuación democrática e seguridade xurídica.
Capítulo II
Relacións con outras administracións
Artigo 5º.-Relación coa Administración pública.
O colexio, nas cuestións relativas aos aspectos institucionais e corporativos relacionarase coa Administración da Comunidade Autónoma de Galicia, a través da consellería competente en materia de colexios profesionais, e nas cuestións referentes ao contido de cada profesión, a través da consellería ou consellerías competentes ao respecto.
Artigo 6º.-Relación con organismos colexiais.
Así mesmo, estará representado no Consello Galego de Odontoestomatoloxía e relacionarase coas demais organizacións colexiais.
Artigo 7º.-Consello Xeral.
O colexio estará integrado igualmente no Consello Xeral de Colexios de Dentistas de España, no que participará plenamente.
TÍTULO II
Denominacion, domicilio, territorialidade e fins
Capítulo I
Denominación, domicilio e ámbito territorial
Artigo 8º.-Denominación.
O colexio denomínase Ilustre Colexio Oficial de Odontologos e Estomatologos da X Rexion, con competencia na demarcación xeográfica da provincia da Coruña.
Artigo 9º.-Tratamento.
O colexio, terá o tratamento de Ilustre e o seu presidente o de Ilustrísimo.
Artigo 10º.-Domicilio.
O colexio establece a súa sede na cidade da Coruña, rúa Emilio González López, número 28, planta baixa. Poderá ser modificada, por acordo da Xunta de Goberno aprobado pola Asemblea Xeral.
Artigo 11º.-Escudo.
Toda a documentación colexial utilizará o escudo oficial do colexio.
Logo da autorización da Xunta Directiva, os colexiados poderán usar na súa documentación profesional o devandito escudo.
O escudo estará constituído pola Cruz de Malta, en cor marrón, con bordo branco, na parte superior de cada aspa, e no seu centro un áspide marrón entrelazado a un instrumento plástico de cor branca, e todo isto sobre unha coroa de loureiro de cor verde. A aspa esquerda da cruz leva a inscrición Labora; a superior Por Tu; a dereita Patria; e a inferior España.
Capítulo II
Competencia do colexio
Artigo 12º.-Fins.
Son fins específicos do colexio os seguintes:
1. Conciliar as actividades dos profesionais en servizo dos altos intereses da Comunidade Autónoma e do Estado.
2. Representar legalmente o colectivo odontoestomatolóxico dentro da súa demarcación e os órganos dos que forma parte. Así mesmo, poderá representar individualmente calquera dos seus colexiados.
3. Manter a disciplina e a ética dos colexiados, a cooperación entre estes, facendo observar os principios deontolóxicos e ético-sociais da profesión, a súa dignidade e prestixio. Poderá elaborar os códigos e regulamentos necesarios para tal fin.
4. Amparar e defender os dereitos e o prestixio profesional dos colexiados en xeral, ou de calquera dos seus grupos ou individuos en particular.
5. Promover actuacións de todo tipo, orientadas a perfeccionar o exercicio da profesión odontoestomatolóxica dos seus colexiados, e a elevar o seu nivel moral, cultural, social, científico e material.
6. Crear, soster e fomentar obras de previsión, crédito, consumo, aseguranza e calquera outra, nos seus diversos aspectos, xa sexa con carácter obrigatorio ou voluntario. Promover, colaborar ou participar en mecanismos ou institucións de protección social dos
colexiados, xubilados, enfermos, inválidos, viúvas e orfos colexiais ou doutras profesións afíns.
7. Manter unha relación constante e activa coa universidade, para recibir e proporcionar orientacións actuais e útiles, e para o coñecemento das características desexables para os novos profesionais.
8. Propoñerlles ás autoridades competentes as medidas necesarias para obter o maior perfeccionamento do sistema asistencial, tanto privado como público, promovendo e fomentando toda iniciativa que teña por obxecto a súa mellor eficacia.
9. Estudar, e emitir informe cando sexa requirido, todas as cuestións que afecten a tributación e o exercicio dos seus colexiados, representándoos corporativamente ante os organismos administrativos e fiscais de toda orde.
10. Denunciar e perseguir o intrusismo profesional, acudindo ante as autoridades gobernativas, xudiciais e sanitarias.
11. Prestarlles o auxilio pertinente ás autoridades, emitindo os informes técnicos e profesionais que se lle soliciten.
12. Organizar os servizos estatísticos necesarios para os fins da organización colexial.
13. Colaborar cos organismos competentes para establecer as condicións de exercicio profesional nas distintas modalidades ou especialidades odontoestomatolóxicas, regulando e impoñendo as condicións de prestación de servizos que sexan de obrigado acatamento, garantindo o respecto e a obediencia ás normas reguladoras do traballo en todos os seus aspectos.
14. Intervir informando aos organismos pertinentes, en todas as disposicións oficiais que afecten, na nosa comunidade, á profesión que encadra.
15. Establecer o réxime económico do colexio e todos os órganos que cree.
16. Levar o censo de profesionais e rexistro de títulos, así como daquelas clínicas cuxo principal labor asistencial estea relacionado coa saúde bucodental.
17. Exercer a potestade disciplinaria, conforme as disposicións establecidas neste estatuto.
18. Editar as publicacións necesarias para información xeral e científica de todos os colexiados, así como circulares e cursos que sexan precisos.
19. Organizar os servizos de asesoramento xurídico, e de calquera orde en xeral, que se estimen convenientes.
20. Fomentar actos de tipo cultural e científico.
21. Intervir e ditar laudos que se coiden procedentes dos conflitos derivados da actividade profesional entre colexiados, entre eles e os seus pacientes, ou coas administracións, cando sexa solicitada e aceptada a súa intervención.
TÍTULO III
Organización colexial
Capítulo I
Organismos colexiais
Artigo 13º.-Órganos do colexio.
O colexio constitúese nos seguintes órganos:
a) A Asemblea Xeral de colexiados.
b) A Xunta Directiva do colexio.
c) O presidente do colexio.
Artigo 14º.-Seccións.
Poderanse crear cantas seccións se coiden pertinentes para a boa marcha, goberno e desenvolvemento dos fins concretos do colexio, adscribindo a estas aqueles colexiados que se consideren necesarios.
En caso de que a Xunta Directiva o considere oportuno, poderá contratar un secretario xeral técnico, que dependerá directamente do secretario e do presidente do colexio, e que dirixirá a Oficina Colexial e terá as competencias que lle sexan asignadas pola Xunta Directiva; e a Asesoría Xurídica, que se ocupará do asesoramento en dereito.
Capítulo II
Composición dos organismos
Artigo 15º.-Asemblea Xeral.
A Asemblea Xeral, estará formada por todos os colexiados, e será o órgano máximo de decisión da organización.
Artigo 16º.-Xunta Directiva.
1. A Xunta Directiva, constituirase en Pleno e en Comisión Permanente.
2. A Xunta Directiva do colexio representará o colexio e os colexiados en todos os actos e organismos oficiais, exercendo as funcións corporativas da súa xurisdición con todos os dereitos e obrigas que deriven das disposicións en vigor antes referidas, adoptando cantas medidas sexan precisas, ditando os regulamentos que se coiden pertinentes, logo da ratificación pola Asemblea Xeral, para asegurar e lograr o cumprimento dos seus fins.
3. Os membros da Xunta Directiva, unha vez elixidos, exercerán os cargos para os que foron nomeados, durante catro anos, podendo ser reelixidos.
4. Serán elixidos de acordo ao procedemento que establecen estes estatutos.
Artigo 17º.-Pleno.
O Pleno da Xunta Directiva estará constituído polo presidente, o vicepresidente, o secretario, o tesoureiro-contador e catro vogais.
Artigo 18º.-Comisión Permanente.
A Comisión Permanente estará formada polo presidente, o vicepresidente, o secretario e o tesoureiro-contador.
Capítulo III
Das eleccións
Artigo 19º.-Condicións.
Serán condicións para seren elixidos como cargos da Xunta Directiva: ser español, sen prexuízo dos dereitos constitucionalmente recoñecidos e dos cri
terios de reciprocidade con outros países, estar colexiado neste colexio, estar no exercicio da profesión, estar ao día de todas as obrigas corporativas, non encontrarse afectado por prohibición ou incapacidade legal ou estatutaria, nin estar sometido a expediente.
En todo caso, exixiranse en especial os seguintes requisitos:
a) Para ser presidente e vicepresidente da Xunta Directiva, levar un mínimo de oito anos no exercicio profesional e de filiación neste colexio.
b) Para ser secretario, catro anos de iguais condicións.
c) Para os demais cargos bastará cun ano de exercicio profesional e filiación neste colexio.
Artigo 20º.-Candidaturas.
a) As candidaturas poderanse presentar individuais a cada cargo concreto ou por candidaturas cerradas a todos ou a algúns cargos, sempre avaladas por un dez por cento do censo colexial, e formalizadas por escrito dentro do prazo sinalado na convocatoria.
b) Ningún candidato poderá presentarse a máis dun cargo na mesma convocatoria.
Artigo 21º.-Eleccións.
A elección será directa, entre todos os colexiados inscritos no colexio, no momento de convocarse as eleccións e deberá estar presidida polos principios de igualdade e transparencia.
Artigo 22º.-Convocatoria.
A convocatoria para eleccións a membros da Xunta Directiva do colexio, corresponderalle ao Pleno da Xunta Directiva do colexio, e sinalará os prazos para a presentación das candidaturas, establecendo un termo non inferior a vinte días naturais, contados desde a publicación da convocatoria, para a presentación dos candidatos. Tamén se fixará a data da votación e a forma do proceso electoral, que deberá concluír no prazo máximo de dous meses desde o peche do prazo de presentación de candidaturas.
A mesma convocatoria designará, ademais, a mesa electoral, que terá a misión de levar a termo todo o proceso electoral, vixiará o exacto cumprimento dos prazos e requisitos previstos, resolverá cantos recursos se presenten e subscribirá as actas necesarias que, ao terminar o proceso electoral, serán depositadas na Secretaría do colexio para formar parte da documentación colexial, baixo a custodia do secretario.
Artigo 23º.-Xunta en funcións.
Convocadas as eleccións, os compoñentes da Xunta Directiva convocatoria que se presenten ás eleccións, seguirán dirixindo o colexio en funcións ata a toma de posesión da xunta que resulte elixida no proceso electoral que se inicia.
Artigo 24º.-Mesa electoral.
A mesa electoral constituirase no día e na hora que sinale a convocatoria, e estará constituída por un presidente, que será un membro da Xunta Directiva non candidato, e por dous colexiados exercentes, como vogais, que serán os dous de máis recente incorporación, correndo a vez aos seguintes no suposto de que estes renuncien por causa xustificada; así como o secretario da Xunta Directiva, se tampouco fose candidato, ou outro membro desta, de ser o caso. Nomearanse así mesmo os suplentes da devandita mesa.
Se non houber membros da Xunta Directiva que non puidesen ser nomeados presidente e secretario para constituír a mesa na forma establecida no punto anterior, nomearanse como presidente e/ou secretario os colexiados exercentes de maior antigüidade na colexiación, designados pola Xunta Directiva.
Os membros da mesa electoral non poderán ser candidatos nesas eleccións.
A mesa electoral, redactará a acta de aceptación do seu cargo e de cada unha das súas reunións ata que estas conclúan, proclamando os elixidos.
Artigo 25º.-Proclamación de candidatos.
Ao día seguinte da expiración do prazo para presentar candidaturas, reunida a mesa electoral, proclamará a relación dos candidatos que reúnan as condicións de elixibilidade, redactando unha acta na que constarán, xustificadamente, as causas de exclusión do candidato ou candidatos. Se existise un só candidato válido para un cargo, será proclamado electo sen máis. A lista publicarase no taboleiro de anuncios do colexio e naqueles outros medios dos que dispoña, como a web.
Nun prazo de setenta e dúas horas da publicación das candidaturas proclamadas no taboleiro de anuncios das candidaturas proclamadas, os candidatos que non fosen aceptados poderán presentar un escrito de alegacións impugnando a súa exclusión, solicitando a modificación do acordo e a súa admisión como candidatos; a mesa electoral resolverá no prazo dos dous días seguintes, inseríndoos na lista, se a resolución for favorable, ou denegándoo definitivamente, sen prexuízo de que poidan formular, os afectados, os recursos establecidos nestes estatutos.
Aprobadas as candidaturas, os admitidos poderán designar, mediante un escrito dirixido á mesa, interventor para a elección, quen terá dereito a participar, unha vez aceptado o nomeamento, en todos os actos electorais, presentando as reclamacións, recursos e alegacións que coide pertinentes, e asinando as actas que se redacten.
Artigo 26º.-Propaganda electoral.
Os candidatos poderán realizar as actividades e propaganda electoral que coiden pertinentes, sempre que non supoñan descrédito ou falta de respecto persoal aos demais candidatos, ou atenten directamente contra estes estatutos, os do Consello Galego de Odontoestomatoloxía ou Consello Xeral de Dentistas de España, ou o código deontolóxico profesional. O quebrantamento desta obriga motivará que a Xunta Electoral
exclúa o candidato, podendo solicitar asesoramento por parte da Comisión Deontolóxica do colexio. O acordo de exclusión poderá ser impugnado na mesma forma expresada no artigo 25º. A mesa electoral, con cargo ao colexio, será a encargada de emitir as papeletas electorais e os sobres para o voto tanto directo como por correo, únicas válidas para o proceso electoral. Tamén con cargo ao colexio, proporcionaralles aos candidatos ou candidaturas que o soliciten as listaxes dos colexiados con dereito a voto.
As papeletas serán iguais, e conterán os nomes e apelidos de todos os candidatos, ben incluídos nas candidaturas pechadas, ben individualmente, con indicación do cargo ao que se presenten.
Artigo 27º.-Votación.
O acto electoral terá lugar o día e no lugar sinalados na convocatoria, desenvolvéndose desde as 10.00 da mañá ata as 20.00 horas. O voto non será delegable.
Terase en conta:
1. O voto poderá ser emitido persoalmente, o día da elección, ou por correo certificado mediante as papeletas na forma citada no artigo anterior.
2. No suposto do voto por correo, o colexiado que desexe utilizar este procedemento deberá solicitalo persoalmente na Secretaría do colexio ou por escrito, utilizando para exercer o seu dereito a votar a papeleta oficial facilitada pola Xunta de Goberno, a cal, asinada polo secretario do colexio, levará unha numeración correlativa que permita remitilas ou entregalas ao solicitante ou ao seu representante designado en forma legal por orde de solicitude; esta papeleta, convenientemente dobrada, introducirase no sobre tamén oficial, facilitados ambos polo colexio, sen ningunha outra anotación. O sobre así, pechado e co voto no interior introducirase, pola súa vez, noutro de maior tamaño no que se achegará un escrito asinado polo colexiado dirixido á mesa electoral no que exprese o seu desexo de emitir o voto por correo, acompañado de fotocopia do seu documento nacional de identidade ou do carné colexial, enviándoo por correo certificado con xustificante de recepción, facendo constar no
sobre pola súa parte exterior contén voto para a elección da Xunta Directiva do Ilustre Colexio Oficial de Odontólogos e Estomatólogos da X Rexión. Este sobre terá entrada na Secretaría do colexio con corenta e oito horas, como mínimo, de antelación ao inicio da votación, rexistrándose de entrada no libro correspondente, sendo entregados ao secretario da mesa electoral, quen custodiará os sobres, sen abrilos, para poñelos á disposición da mesa no momento de iniciarse a votación en que se procederá á súa apertura e a depositar os votos na urna ao remate da elección individual. Os sobres que chegasen á Secretaría do colexio despois de finalizado o prazo indicado serán destruídos sen abrilos, facendo constar na acta a incidencia con todo detalle.
3. Para tal fin, a Xunta de Goberno en funcións porá á disposición dos colexiados un impreso de solicitude de voto por correo, papeletas para a votación coas distintas candidaturas, e sobre a remisión do
voto por correo, estas papeletas serán entregadas ou enviadas aos colexiados que as soliciten.
4. Á hora e lugar previsto para a votación a mesa electoral instalará unha urna, e no lugar onde se asegure a intimidade da votación, disporanse as papeletas oficiais que serán utilizadas polos votantes, que as introducirán persoalmente na urna, logo da súa identificación ante a mesa.
5. A mesa resolverá cantas incidencias sucedan durante a realización do acto.
6. O voto persoal anulará o emitido por correo, polo que, a mesa electoral comprobará na listaxe de colexiados tal circunstancia previamente a introducir os votos por correo.
7. Finalizada a votación procederase seguidamente ao escrutinio dos votos emitidos. Declararanse nulas as papeletas que conteñan expresións alleas á votación, ou veñan riscadas ou emendadas, ou nas que se vote por persoa non candidata. Igualmente aquelas que sexan distintas ás editadas pola mesa electoral.
En ningún caso, se poderá anular parcialmente unha papeleta.
8. Do desenvolvemento da votación e do resultado do escrutinio, redactarase acta que será asinada por todos os membros da mesa e os interventores que estean presentes no escrutinio. Unha copia exporase no taboleiro de anuncios do colexio, así como na web.
9. Se se producise empate a votos para calquera dos cargos da Xunta Directiva, resolverase en favor do colexiado de maior antigüidade.
10. Dentro das corenta e oito horas seguintes á proclamación de elixidos, poderase, por escrito, impugnar a totalidade do acto electivo ou solicitar as correccións de erros cometidos. A mesa electoral resolverá no prazo dos dous días seguintes a impugnación accedendo ou denegando o solicitado. No primeiro caso, poderá invalidarse, se procedese, a elección, convocándoa novamente, dentro dos quince días seguintes, ou realizando, en todo caso, as correccións que non afecten o fondo da elección. En caso de denegación da impugnación, poderán os recorrentes utilizar os recursos na forma establecida nestes estatutos.
11. Contra a resolución definitiva da mesa electoral poderanse interpoñer os recursos establecidos nestes estatutos e na Lei de procedemento administrativo común. A interposición dos recursos non paralizará a toma de posesión da nova Xunta Directiva electa e o cesamento da xunta en funcións.
12. Transcorridos os prazos previstos sen impugnación ou resolta definitivamente pola mesa electoral os recursos interpostos resolvendo definitivamente a elección, a Xunta Directiva expedirá os correspondentes nomeamentos que obtivesen a maioría de votos, o que comunicará ao Consello Xeral, á Comunidade Autónoma e ao Consello Galego.
Capítulo IV
Toma de posesión e cesamento
Artigo 28º.-Toma de posesión.
Dentro dos trinta días desde a elección, os candidatos elixidos tomarán posesión, redactándose a correspondente acta, que asinarán os membros saíntes, entrantes e o resto dos membros da Xunta Directiva se os houber.
Artigo 29º.-Cesamento.
Os cargos da Xunta Directiva cesarán polas causas seguintes:
a) Expiración do prazo para o que foron elixidos.
b) Renuncia do interesado.
c) Nomeamento para un cargo do Goberno central ou autonómico, ou das distintas administracións públicas, sexa central, autonómica, local o institucional.
d) Condena por sentenza firme que leve aparellada inhabilitación para cargos públicos.
e) Sanción disciplinaria por falta grave ou moi grave imposta polo colexio en virtude do correspondente expediente.
f) Perda da condición da elixibilidade de acordo con este estatutos.
g) Baixa por enfermidade incapacitante por tempo superior a seis meses.
h) Por falecemento de calquera membro.
Artigo 30º.-Vacantes.
No suposto de producirse o cesamento de calquera dos cargos directivos na forma citada no artigo anterior, observarase o seguinte:
1. O presidente será substituído polo vicepresidente, quen desempeñará o cargo ata novo nomeamento. O secretario polo vogal de menor idade da xunta, e o tesoureiro polo de maior idade dos vogais.
2. Os outros cargos que permanezan vacantes, poderán ser substituídos, en función da decisión que tome a Xunta Directiva, ben por colexiados elixidos de forma interina ata un novo proceso electoral, ou ben mediante a convocatoria inmediata dun novo proceso electoral.
3. Se se producise o cesamento da metade máis un dos membros da Xunta Directiva, deberán convocarse eleccións xerais polo período de tempo que reste ata as eleccións estatutarias.
TÍTULO IV
Sobre a actuación dos órganos colexiais
Capítulo I
As reunións
Artigo 31º.-Pleno.
1. O Pleno da Xunta Directiva deberá reunirse ordinariamente catro veces ao ano, e extraordinariamente cando o solicite, polo menos un terzo dos seus membros, ou sempre que as circunstancias o aconsellen, a xuízo da Comisión Permanente ou do presidente.
2. Para que o Pleno poida realizarse validamente, será necesario que concorran ademais do presidente e o secretario ou de quen legalmente os substitúan,
en primeira convocatoria, a metade máis un dos membros que o forman. En segunda convocatoria, que se citará para media hora máis tarde no mesmo lugar e na mesma convocatoria, serán válidos os acordos calquera que fose o número dos asistentes. Previamente á realización da reunión aprobarase a orde do día.
3. As convocatorias serán efectuadas polo secretario, logo do mandato do presidente.
4. Para a validez dos acordos necesitarase a maioría simple dos asistentes, decidindo o voto do presidente en caso de empate.
5. Será obrigatoria a asistencia dos membros da Xunta Directiva ás reunións, considerándose falta grave, que levará consigo como sanción o cesamento no cargo, a non asistencia, sen xustificar, de tres reunións consecutivas.
6. Salvo que algún membro solicite expresamente que se efectúen as convocatorias por escrito, estas poderán efectuarse por calquera medio, especificando lugar, día e hora.
Artigo 32º.-Comisión Permanente.
1. A Comisión Permanente deberá reunirse ordinariamente unha vez ao mes, ou cada vez que o coide conveniente o presidente ou dous membros desta.
2. A reunión será convocada polo secretario, por orde da presidencia.
3. Previamente á realización da reunión aprobarase a orde do día.
4. A asistencia dos membros ás reunións será obrigatoria, considerándose falta grave con sanción de cesamento no cargo, a falta de asistencia, sen xustificación, a tres reunións consecutivas.
5. Salvo que algún membro solicite expresamente que se efectúen as convocatorias por escrito, estas poderán efectuarse por calquera medio, especificando lugar, día e hora.
6. Os acordos serán tomados pola maioría dos asistentes, tendo voto de calidade en caso de empate o do presidente.
Artigo 33º.-Asemblea Xeral.
1. A Asemblea Xeral terá lugar ordinariamente, unha vez ao ano, ou extraordinariamente, cando o solicite, por escrito, un vinte por cento dos colexiados, ou cando as circunstancias o aconsellen a xuízo do presidente, a Xunta de Goberno ou a Comisión Permanente.
2. Para que a asemblea poida realizarse validamente, será necesaria, en primeira convocatoria, a presenza da metade máis un do censo colexial; en segunda convocatoria, que se convocará media hora despois no mesmo local, bastará con calquera que fose o número dos asistentes, serán válidas as resolucións e acordos.
3. A convocatoria faraa por escrito o secretario, co visto e prace do presidente e conterá día, hora e lugar para a reunión, fixando as correspondentes á primeira
e segunda convocatoria e a orde do día, na que, figurará como último punto un apartado para rogos e preguntas. A convocatoria será remitida con dez días de antelación como mínimo, aos colexiados, salvo que se trate dunha reunión acordada con carácter de urxencia, que bastará con corenta e oito horas.
4. Na asemblea trataranse unicamente os temas que figuren na orde do día, sen prexuízo de que, no último capítulo, se encomenden á Xunta Directiva e/ou á Comisión Permanente o estudo daqueles que se consideren necesarios.
5. Para a validez dos acordos, será necesaria a maioría simple dos asistentes, decidindo en caso de empate o voto do presidente.
Artigo 34º.-Libro de actas.
De cada reunión que realice tanto a Asemblea Xeral como a Xunta Directiva, sexa en Pleno ou en Comisión Permanente, redactarase a correspondente acta, que será transcrita nun libro que, para tal fin, existirá na Secretaría, sendo custodiado polo secretario, e que, previamente estará debidamente legalizado.
Capítulo II
Competencia dos órganos colexiais
Artigo 35º.-Asemblea Xeral.
A Asemblea Xeral será a competente para:
a) Aprobar, se procede, a memoria e actuación da Xunta de Goberno, á que dará lectura o secretario.
b) Aprobar, se procede, o orzamento de gastos e ingresos para o exercicio seguinte.
c) Aprobar, se procede, a liquidación do orzamento do exercicio anterior e as contas de gastos e ingresos, así como a contabilidade xeral do colexio.
d) Ratificar cantos acordos adoptase a Xunta Directiva, e que precisen de tal aprobación conforme os estatutos que preceden.
e) Censurar a actuación da Xunta Directiva, na súa totalidade, ou de calquera dos seus compoñentes cando procedese.
A petición de censura para remover a Xunta de Goberno, na súa totalidade ou calquera dos seus cargos unipersoais, farase mediante a adopción dun voto de censura.
A petición deberá ser subscrita polo menos por un trinta por cento dos membros da Asemblea Xeral, expresando con claridade as razóns nas que se funde. Presentada a petición, o presidente deberá convocar a asemblea no prazo máximo dun mes e con quince días de antelación á súa realización. De non facelo no citado prazo, quedará facultado para convocala o membro con maior antigüidade como colexiado de entre os solicitantes da moción ou, en caso de empate, o de maior idade.
Para que prospere o voto de censura, deberá obterse a favor desta a maioría absoluta. De existir esta maioría os membros censurados cesarán nos seus cargos e procederase na forma que establecen estes estatutos.
f) Modificar o domicilio social do colexio, ou a súa demarcación.
g) Aqueloutras que se lles sometan a exame.
h) Aprobación e reforma dos estatutos e normas deontolóxicas colexiais.
i) A elección dos órganos de goberno e do seu presidente, así como a súa remoción por medio dunha moción de censura.
Artigo 36º.-Xunta Directiva.
Son facultades da Xunta Directiva:
a) Representar o colexio ante os poderes públicos e organismos oficiais.
b) Realizar cantas xestións sexan precisas en beneficio dos colexiados.
c) Promover todos aqueles temas e cuestións que se estimen necesarias en beneficio do colectivo odontoestomatolóxico.
d) Prestar a cooperación necesaria ás administracións públicas en xeral, sexan central, autonómica o locais.
e) Emitir informe, como peritos, en cantos temas sexa requirida.
f) Prestar colaboración ás autoridades administrativas, académicas, en xeral, en cantas cuestións interesen á profesión.
g) Representar ante a Facenda pública estatal ou autonómica, o colectivo profesional que encadra.
h) Exixir o cumprimento das normas relativas ao exercicio profesional conforme co establecido nas leis, nestes estatutos, ou as que puidesen ditar as autoridades competentes.
i) Velar pola boa actuación dos colexiados no exercicio da profesión, exixindo o cumprimento das normas relativas á deontoloxía profesional.
j) Impoñerlles aos colexiados, se a isto houber lugar, as correccións disciplinarias que se establecen nestes estatutos, dando conta, cando fose mester, ás autoridades competentes das condutas que poidan ser constitutivas de delito, ou que constitúan un risco para a saúde bucodental do individuo ou da comunidade.
k) Inspeccionar, a teor do establecido nestes estatutos, as clínicas dentais dos colexiados, previamente á súa apertura, informando favorable ou desfavorablemente nas solicitudes realizadas ás autoridades sanitarias.
l) Denunciar ante as autoridades sanitarias, xudiciais, e gobernativas en xeral, aqueles establecementos onde se practique a odontoestomatoloxía sen reunir as condicións establecidas nestes estatutos, ou as disposicións vixentes, aqueles que estean rexentados por persoas non profesionais, ou por titulados que non estean colexiados, participando nos procedementos en trámite e instando o que, en dereito, proceda.
m) Perseguir o intrusismo profesional en calquera das súas formas, utilizando para tales efectos as accións legais pertinentes, ante as autoridades xudiciais, sanitarias e gobernativas en xeral.
n) Instruír os correspondentes expedientes disciplinarios, conforme o procedemento que se establece nestes estatutos, para perseguir as infraccións referidas máis adiante.
ñ) Dirimir e/ou resolver conflitos e/ou discrepancias entre colexiados, entre estes e os seus pacientes, ou entre estes e as diferentes administracións, empresas ou compañías coas que teñan subscrito contratos.
o) Confeccionar as tarifas mínimas de honorarios orientativos.
p) Estudar a regulación das relacións contractuais, de toda clase entre os profesionais e os seus clientes, informando sobre a súa procedencia e actuando de mediadores para a resolución amigable dos conflitos que puideran presentarse.
q) Defender os colexiados, incluso xudicialmente, naquelas situacións en que resultasen prexudicados, perseguidos ou vexados no seu exercicio profesional, xa sexan persoas individuais, públicas, ou organismos públicos.
r) Cursar todos os escritos dirixidos a calquera organismo polos colexiados, apoiándoos cun informe puntual, cando así fose procedente.
s) Promover toda cooperación que poida contribuír ao benestar individual ou colectivo da profesión.
t) Resolver todos os expedientes que se sometan.
u) Convocar a Asemblea Xeral.
v) Calquera outra que se coide procedente e axustada ás competencias do colexio.
Artigo 37º.-Comisión Permanente.
Son facultades que pode asumir a Comisión Permanente:
a) Desenvolver cantas competencias correspondan á Xunta Directiva e que lle sexan encomendadas, resolvendo as incidencias que xurdan.
b) Propoñer canto procedese ao Pleno da Xunta Directiva, e á Asemblea Xeral.
c) Propoñer á Asemblea Xeral premios ou mencións honoríficas para aqueles profesionais que se fixesen merecentes destes.
d) Realizar aquelas actividades que encomende o Pleno da Xunta Directiva, ou a Asemblea Xeral.
e) Promover cantas actuacións, cursos ou edicións de toda clase, que conveñan á profesión odontoestomatolóxica na nosa demarcación.
f) Manter os servizos de asesoramento xurídico e fiscal da Xunta Directiva que se estimen necesarios.
g) Prestar o asesoramento aos colexiados que se acorde en Asemblea Xeral.
h)Redactar os orzamentos que, aprobados previamente polo Pleno da Xunta Directiva, se someterán á aprobación da Asemblea Xeral.
i) Igualmente, e na mesma forma, confeccionar a liquidación do orzamento do ano anterior e as contas de gastos e ingresos, así como a contabilidade xeral do colexio.
j) Propoñer á aprobación do Pleno da Xunta Directiva, para ser remitidos á Asemblea Xeral, os investimentos e disposicións do patrimonio colexial que se coiden procedentes.
k) Establecer a contía de cotas, tanto ordinarias como extraordinarias, que deben aboar os colexiados, así como as demais cargas que se consideren procedentes, as cales se someterán ao Pleno da Xunta Directiva, logo de sometelas, cando sexa necesario, á Asemblea Xeral.
l) Establecer as tarifas ou cotas por emisión de certificados, impresos, receitas, formularios, informes, e cantos labores realice o colexiado.
m) Propoñer ao Pleno da Xunta Directiva, as modificacións dos regulamentos vixentes no colexio, e destes estatutos, que se coiden pertinentes, para o seu sometemento á aprobación da Asemblea Xeral, cando fose necesaria.
Artigo 38º.-Presidente.
Correspóndelle ao presidente:
a) Facer cumprir os preceptos destes estatutos, e cantos acordos adopte a Asemblea Xeral ou a Xunta Directiva.
b) Levar, para todos os efectos, a representación legal do colexio, comparecendo no seu nome en todos os organismos de tipo administrativo, xudicial e de calquera orde, estando facultado, sen necesidade de ningún outro acordo, para designar avogados e procuradores que leven a representación e defensa dos intereses do colexio e dos colexiados.
c) Convocar, presidir e dirixir as sesións da Asemblea Xeral e da Xunta Directiva, tanto en Pleno como en Comisión Permanente, sexan sesións ordinarias ou extraordinarias, subscribindo a acta correspondente.
d) Autorizar os informes, convocatorias e comunicacións que se dirixan aos colexiados, e a todas as autoridades, corporacións ou persoas particulares ou xurídicas.
e) Autorizar, co tesoureiro, as contas bancarias do colexio, as imposicións e os talóns, cheques ou reintegros que desta se fagan.
f) Visar todas as certificacións e escritos expedidos pola Secretaría do colexio.
g) Autorizar, xuntamente co tesoureiro, os libramentos e ordes de pagamento, así como os libros de contabilidade.
h) Nomear as seccións acordadas polo Pleno da Xunta Directiva e as persoas que se designen para formar parte delas.
Artigo 39º.-Vicepresidente.
Correspóndelle ao vicepresidente asistir e substituír en casos de ausencia, enfermidade ou falecemento ao presidente, desempeñando cantas funcións lle confira este, de acordo coas súas competencias.
Artigo 40º.-Secretario.
Correspóndelle ao secretario:
a) Redactar e remitir as convocatorias para as distintas reunións dos órganos do colexio.
b) Redactar as actas de todas as reunións da Asemblea Xeral, da Xunta Directiva, en Comisión Permanente ou en Pleno, ordenando a súa transcrición ao libro correspondente, unha vez aprobada, co visto e prace do presidente.
c) Custodiar e levar os libros e arquivos, rexistros, ficheiros e expedientes do colexio e dos colexiados e das asociacións profesionais inscritas neste colexio.
d) Custodiar e coidar os rexistros de alta e baixa dos colexiados e das asociacións profesionais.
e) Custodiar e coidar da anotación do rexistro nos libros de entradas e saídas de todo tipo de oficios, comunicacións e escritos.
f) Asinar co presidente os escritos que emanen dos distintos órganos do colexio.
g) Expedir, co visto e prace do presidente, as certificacións que sexan procedentes, coidando do aboamento da taxa correspondente.
h) Confeccionar a memoria das actividades dos distintos órganos do colexio, en cada exercicio, léndoa ante a Asemblea Xeral.
i) Organizar e dirixir as oficinas do colexio, conforme os seus estatutos, sendo responsable da súa marcha e do persoal.
l) Todas as demais que lle asigne a Xunta Directiva.
Artigo 41º.-Tesoureiro-contador.
Corresponde ao tesoureiro-contador:
a) Levar e autorizar os libros de ingresos e gastos, e, en xeral, de contabilidade do colexio, co visto e prace do presidente.
b) Autorizar e ordenar cantos pagamentos deba realizar o colexio, co referendo do presidente.
c) Expedir toda clase de recibos, cotas, taxas e demais que deban de ser aboados ao colexio.
d) Preparar os orzamentos para cada exercicio anual, a liquidación do orzamento do exercicio anterior e as contas de gastos e ingresos anuais, dando conta delas á Asemblea Xeral.
e) Confeccionar o inventario de mobles, bens e efectos do colexio, dando conta disto á Xunta Directiva.
f) Dirixir toda a contabilidade do colexio coa aprobación da Xunta Directiva.
Artigo 42º.-Vogais.
Correspóndenlles aos vogais, ademais das substitucións indicadas, desempeñar todas as comisións, actividades ou cometidos que lles sexan sinalados pola Asemblea Xeral, a Xunta Directiva, ou o presidente, informando do seu resultado a estes.
TÍTULO V
Sobre o exercicio profesional
Capítulo I
Da profesión
Artigo 43º.-Colexiación.
Será requisito indispensable e previo para o exercicio da profesión odontoestomatolóxica, dentro do ámbito da demarcación deste colexio, a inscrición como colexiado neste, sen prexuízo da aplicación do disposto na modificación do artigo 3 punto 2º da Lei 2/1974, do 13 de febreiro, que literalmente di: cando unha profesión se organice por colexios territoriais bastará a incorporación a un só deles, que será o do domicilio profesional único ou principal, para exercer en todo o territorio do Estado. Tamén deberá terse en conta o establecido no artigo 3 da Lei galega 11/2001 en canto aos profesionais vinculados coa Administración pública mediante relación de servizos de carácter administrativo ou laboral.
1. A solicitude de primeira colexiación efectuarase mediante instancia dirixida ao presidente do colexio, uníndose a esta:
a) Declaración xurada de coñecemento dos estatutos do colexio, os do consello xeral, autonómico e o código deontolóxico vixente, comprometéndose ao seu cumprimento.
b) Comunicación do lugar ou lugares nos cales efectuará o seu exercicio profesional.
c) Solicitude de inspección e autorización para a apertura da clínica profesional, se fose propia.
d) Título profesional orixinal ou a súa fotocopia autenticada.
e) Tres fotografías tamaño carné.
f) Impreso de solicitude de ingreso nas seccións colexiais ou institucións que sexan de obrigada permanencia.
g) Solicitude de alta no imposto de actividades económicas.
h) As coberturas que a Xunta Directiva sinale como obrigatorias.
2. Se procedese doutro colexio pertencente á Comunidade Europea, ademais do anterior, será necesario presentar a certificación acreditativa da baixa como exercente no colexio de procedencia, de non ter sido sometido a expediente sancionador ningún, de ter cumprido sempre todos os seus deberes socio-profesionais e de ter atendidas as cargas económicas que tivesen establecidas.
3. Exceptúase a obriga de cobertura para responsabilidade civil a terceiros, recollida entre as sinaladas na alínea h) anterior, aqueles solicitantes de colexiación ou que comuniquen o seu propósito de realizar
actos profesionais no territorio deste colexio, sempre que acrediten tela subscrita no seu colexio de orixe ou residencia.
4. Para exercer fóra da demarcación do seu colexio, bastará unha comunicación ao colexio de procedencia así como ao colexio onde se pretendan realizar actos propios da profesión.
5. Non poderán obter a colexiación nun prazo nin inferior a tres meses, nin superior a dous anos, a criterio da Xunta Directiva, os que exercesen a profesión sen colexiarse antes de solicitala, sempre que estea recoñecido este exercicio en sentenza firme.
Artigo 44º.-Sobre a admisión.
No prazo máximo de trinta días hábiles desde a súa presentación, a Xunta Directiva resolverá a solicitude de colexiación, comunicándolle a decisión ao solicitante, quen no prazo de dez días poderá interpoñer os recursos establecidos nestes estatutos.
Unha vez admitida a colexiación, expedirase a correspondente tarxeta de identidade e o título acreditativo de pertenza ao colexio.
A solicitude de calquera documento que se coide necesario para completar o expediente de solicitude, suspenderá o prazo para resolver, reiniciándoo unha vez que sexa completado o requirimento, o que deberá facerse nos 15 días seguintes á súa solicitude ao peticionario. Transcorrido o prazo, declararase caducada a solicitude.
Artigo 45º.-Sobre a baixa.
Perderase a condición de colexiado nos supostos de:
a) Deixar de satisfacer, dentro dos prazos sinalados, dúas cotas ordinarias ou unha extraordinaria acordada, así como cantas cargas colexiais estivese obrigado o colexiado.
b) A condena firme ditada por autoridade xudicial que leve consigo a accesoria de inhabilitación para o exercicio da profesión.
c) A expulsión do colexio acordada en expediente disciplinario, conforme os trámites que se sinalan nos artigos 70º e seguintes destes estatutos.
d) A baixa voluntaria.
e) Polo falecemento do colexiado.
Artigo 46º.-Pechamento da clínica.
A perda da condición de colexiado levará consigo o pechamento inmediato da clínica, e o cesamento de toda actividade profesional nesta nos supostos de exercicio en clínica propia e individual. O colexio adoptará as medidas pertinentes en tal sentido tomando as medidas procedentes para a atención dos pacientes e os dereitos dos herdeiros, de ser o caso.
Artigo 47º.-Tipos de colexiación.
Os colexiados terán a condición de:
1. Numerarios, que poderán colexiarse como en exercicio ou sen exercicio e de honor
2. Serán colexiados con exercicio cantos profesionais se dediquen á odontoestomatoloxía, exercéndoa con pacientes.
3. Serán considerados sen exercicio os que desexando pertencer ao colexio, non exerzan a profesión con pacientes.
4. Consideraranse de honor aquelas persoas profesionais ou non, que polo seu labor relevante e meritorio desde o punto de vista colexial, científico ou profesional, en relación coa odontoestomatoloxía, así o acorde a Asemblea Xeral, por proposta da Xunta Directiva.
Considéranse colexiados numerarios os que teñan a consulta principal dentro da demarcación deste colexio e estarán obrigados a pagar a cota deste. Os que teñan a súa consulta principal na demarcación doutro colexio e atenda pacientes esporadicamente na demarcación deste colexio, en cuxo caso non estarán obrigados a satisfacer cota ningunha, sen prexuízo de que se se lle prestasen servizos por parte deste colexio, o colexio mesmo poderá reintegrarse o seu importe.
Capítulo II
Dereitos e deberes dos colexiados
Artigo 48º.-Dereitos dos colexiados.
Os colexiados, na súa condición de tales, terán dereito a:
a) Ser defendidos polo colexio, cando sexan vexados ou perseguidos no exercicio profesional.
b) Obter o asesoramento de calquera tipo, que teña acordado a Asemblea Xeral.
c) Gozar da condición de colexiado, con todos os dereitos dimanantes de tal condición.
d) Elixir e ser elixidos para os cargos da Xunta Directiva ou para as seccións que se creen, sempre que cumpran os requisitos exixidos nestes estatutos.
Artigo 49º.-Deberes dos colexiados.
Os colexiados están obrigados a:
a) Cumprir todas as obrigas dimanantes destes estatutos, dos do Consello Xeral de Colexios de Dentistas de España, dos do Consello Galego de Odontoestomatoloxía e cantas disposicións acorden os órganos de goberno do colexio e dos consellos citados.
b) Aboar todas as cotas ordinarias ou extraordinarias, e cantas exaccións acorde o colexio a través dos seus órganos competentes.
c) Comparecer ante a Xunta Directiva, sempre que fose requirido por esta.
d) Domiciliar os pagamentos acordados pola Xunta Directiva e Asemblea Xeral.
Capítulo III
Sobre as consultas
Artigo 50º.-Clínicas.
O exercicio profesional poderá desenvolverse de forma individual ou colectiva.
1. O exercicio individual poderá desenvolverse por conta propia, como titular dunha clínica ou por conta allea, como colaborador dunha clínica individual ou colectiva. Non se perde a condición de profesional que exerce como titular da súa propia clínica cando:
a) O dentista que teña na súa clínica profesionais en prácticas ou colaboradores colexiados, con o sen relación laboral.
b) O dentista que comparta a clínica co seu cónxuxe, ascendente, descendente ou parentes ata o segundo grao de consanguinidade ou afinidade.
c) O dentista que comparta os locais, instalacións, servizos ou outros medios con outros dentistas, pero mantendo a independencia das súas clínicas, sen identificación conxunta destas ante a clientela.
O dentista titular dunha clínica individual responderá profesionalmente fronte aos pacientes das intervencións que efectúen os seus colaboradores, sen prexuízo de repetir fronte a estes se procedese. Non obstante, os colaboradores quedan sometidos ás obrigas deontolóxicas e asumirán a súa propia responsabilidade disciplinaria. Os honorarios a cargo do cliente serán reintegrados a favor do titular da clínica, e pola súa vez, o dito titular responderá dos honorarios debidos ante os seus colaboradores, se estivesen pactados.
Tamén se poderá exercer a profesión en réxime de especial colaboración, pactándose expresamente por escrito, fixando as condicións, duración, alcance e réxime económico de colaboración.
Poderá efectuarse tamén por conta allea, baixo o réxime de dereito laboral, mediante contrato de traballo formalizado por escrito e no que haberá de respectarse a liberdade ou independencia básicas para o exercicio da profesión.
2.-A forma colectiva será mediante a agrupación baixo calquera das formas lícitas admitidas en dereito, incluídas sociedades mercantís. As agrupacións deberán ter como obxecto exclusivo o exercicio profesional de dentista e estar integradas exclusivamente por dentistas en exercicio, sen limitación de número. A forma de agrupación deberá permitir en todo momento a identificación dos seus integrantes, haberá de constituírse por escrito e inscribirse no rexistro especial que se cree no colexio, debendo manterse actualizada no tempo.
A actuación profesional dos integrantes dunha clínica colectiva estará sometida á disciplina do colexio en cuxo ámbito actúe, respondendo persoalmente o dentista que a efectuara fronte ao cliente con carácter persoal.
3.O exercicio profesional tanto individual como colectivo efectuarase nun consultorio ou clínica dental, que estará instalado nun local pechado, que reúna as condicións que se sinalan no Regulamento sobre apertura de clínicas deste colexio e as normas relativas a estas ditadas pola Administración central e autonómica.
4. Créase no colexio un rexistro especial no que deberán inscribirse obrigatoriamente as clínicas en réxime de colaboración, asociación ou incluso as multiprofesionais, sempre que nelas exista polo menos un profesional dentista.
Artigo 51º.-Anuncio de clínica.
En todas as clínicas dentais, no seu interior e en lugar visible, deberá figurar o título orixinal do profesional ou fotocopia autenticada deste, e o título acreditativo da colexiación, así como o certificado de inspección para a apertura da clínica.
Calquera tipo de publicidade se axustará ás normas xerais en vigor e ás resolucións do Tribunal da Competencia.
Artigo 52º.-Apertura de clínica.
A apertura da clínica dental precisará da autorización expresa da Xunta Directiva, logo da autorización administrativa.
O colexio inspeccionará se reúne os requisitos precisos para a súa apertura, dando conta ao concello e á delegación de Sanidade do resultado da visita.
Artigo 53º.-Ausencia do titular.
En caso de ausencia do colexiado, a clínica permanecerá pechada, salvo que un profesional colexiado quede á fronte dela, debendo comunicarse a circunstancia en todo caso ao colexio.
Artigo 54º.-Traspaso de clínica.
O colexiado, ou os seus herdeiros ao falecemento deste, terán dereito a traspasar a súa clínica dental a outro profesional colexiado, logo da comunicación á Xunta Directiva, e expediente aprobatorio de tal cesión.
Artigo 55º.-Inspeccións de clínicas.
A Xunta Directiva poderá acordar posteriores inspeccións das clínicas dentais abertas ao público, cando o coiden necesario, ou exista constancia ou indicios de incumprimento das normas destes estatutos, a comisión de calquera falta contra a deontoloxía profesional, ou se reciba calquera denuncia de feitos perseguibles.
A Xunta Directiva determinará as persoas e a forma en que a inspección se realizará. Do resultado desta darán conta á Xunta Directiva que, en Pleno, resolverá o pertinente.
Constitúe falta grave non permitir o acceso e a inspección mencionada neste artigo.
TÍTULO VI
Sobre a deontoloxía profesional e responsabilidad
Capítulo I
Normas deontolóxicas
Artigo 56º.-Actuación profesional.
Soamente os colexiados están autorizados para realizar intervencións odontoestomatolóxicas na boca do paciente, cirúrxicas, protésicas ou de calquera outra índole. Incorrerá en falta moi grave quen realice tales intervencións sen estar colexiado.
Artigo 57º.-Persoal auxiliar.
O persoal auxiliar da clínica dental poderá desenvolver funcións simplemente complementarias e auxiliares da do seu principal, e, en todo caso, sempre en presenza do colexiado e baixo a súa atenta inspección e vixilancia. Incorrerá en falta grave, o colexiado que descoide a vixilancia e control do persoal auxiliar.
Artigo 58º.-Segredo profesional.
O colexiado garantirá o segredo profesional de cantas intervencións realice cos seus pacientes. Constitúe falta moi grave a inobservancia desta obriga.
Artigo 59º.-Tratamento.
Todo profesional deberá procurar a saúde dos seus pacientes, de acordo coa lex artis.
Artigo 60º.-Liberdade no exercicio profesional.
O colexiado, tanto cando traballe por conta propia como cando o faga por conta allea, deberá actuar con absoluta independencia e responsabilidade, defendendo a liberdade de prescrición e tratamento, rexeitando ou denunciando, se a isto houber lugar, todo tipo de intromisión, presión sexa dos pacientes, sexa dos propietarios das clínicas, ou de calquera outra persoa, entidade ou aseguradora. Constitúe falta moi grave a inobservancia deste precepto.
Artigo 61º.-Diagnóstico.
O paciente terá dereito a recibir do profesional un diagnóstico previo do seu estado bucal, con detallado informe das operacións que se pretenden realizar. Tamén terá dereito a que se cumpran as normas sobre o consentimento informado.
Artigo 62º.-Responsable de clínica.
Nas clínicas nas que traballen varios profesionais, figurará un deles como o director e responsable oficial dela, en todas as ordes, sen prexuízo da que concretamente corresponda a cada un dos profesionais adscritos á clínica.
Capítulo II
Responsabilidade dos colexiados
Artigo 63º.-Responsabilidade en xeral.
Os colexiados incorrerán en responsabilidade civil, penal o administrativa, nos termos establecidos nas leis, como consecuencia da súa actuación profesional.
Os despachos colectivos estarán igualmente sometidos á disciplina do colexio nos mesmos termos que os colexiados individuais segundo se establece nestes estatutos, afectando á asociación e a todos os membros da consulta colectiva a apertura de expediente, a sanción ou a prohibición que afecte a calquera dos seus membros ou compoñentes.
Artigo 64º.-Arbitraxe.
O colexio actuará como mediador e ditará o laudo resolvendo, cando así o solicitasen, as discrepancias xurdidas entre colexiados, ou entre estes e os pacientes, ou destes con calquera compañía, entidade ou corporación, sempre que ambas as partes o acepten.
Artigo 65º.-Responsabilidade colexial.
O colexio poderá exercitar as accións que a lei lle recoñeza contra calquera colexiado, exixindo aquelas responsabilidades que con respecto a este colexio incorrera.
Artigo 66º.-Responsabilidades do colexiado.
Sen prexuízo das responsabilidades penais, civís ou administrativas mencionadas, os colexiados que incumpran as normas deontolóxicas, ou os deberes, obrigas ou prohibicións establecidos nestes estatutos, poderán incorrer en responsabilidades disciplinarias, que serán sancionadas pola Xunta Directiva.
Artigo 67º.-Infraccións.
As faltas en que poden incorrer os colexiados clasifícanse en moi graves, graves ou leves.
1. Son faltas moi graves:
a) As que se sinalaron como tales nestes estatutos.
b) Aqueles feitos que afecten gravemente o prestixio da profesión e o dos colexiados.
c) Incorrer en tres faltas graves sancionadas no expediente correspondente.
d) Calquera tipo de enfrontamento coa Xunta Directiva ou cos colexiados. Entenderase como enfrontamento a postura intransixente e insultante reiterativa que impida o normal desenvolvemento dunha reunión ou actividade colexial.
e) O atentado contra a dignidade ou honor dos membros da Xunta Directiva, do Consello Xeral de Dentistas ou do Consello Galego nas súas funcións, ou calquera postura ou manifestación que supoña demérito, inxuria ou menoscabo ao colexio, ao Consello Xeral ou ao Consello Galego.
f) A infracción grave de calquera prohibición ou limitación establecida nestes estatutos ou nos do Consello General ou nos do Consello Galego.
g) A publicidade de servizos profesionais con incumprimento ao respecto para a profesión pola actual lexislación vixente ou polas normas estatutarias, ou as aprobadas polo Consello General de Dentistas ou polo Consello Galego.
h) A comisión de delitos dolosos, en calquera grao de participación, como consecuencia do exerci cio da profesión, así como os actos e omisións que constitúan ofensa grave á dignidade da profesión ou ás regras éticas que a gobernan.
i) A colaboración co intrusismo profesional, ou o seu encubrimento.
j) O deliberado e persistente incumprimento das normas deontolóxicas esenciais no exercicio da profesión.
2. Serán faltas graves:
a) As que como tales estean cualificadas nestes estatutos.
b) A comisión de tres faltas leves sancionadas conforme se establece nestes estatutos.
c) Calquera incumprimento ou infracción ao preceptuado nestes estatutos non incluído como falta moi grave.
d) A desobediencia ou incumprimento de calquera orde emitida pola Xunta Directiva.
e) Os actos de desconsideración manifesta cara aos compañeiros no exercicio da actividade profesional.
f) A competencia desleal, cando así sexa declarada polo órgano competente.
g) Calquera outra de igual tipoloxía e análoga gravidade a xuízo da Xunta Directiva atendidas as circunstancias de cada caso.
3. Serán faltas leves todas as non incluídas nos dous apartados anteriores.
Artigo 68º.-Sancións.
As faltas establecidas no artigo anterior, terán as seguintes sancións:
a) Para as faltas leves poderanse impoñer as sancións de:
a.1.-Amoestación verbal privada, que será imposta polo presidente.
a.2.-Amoestación por escrito, que subscribirá o presidente.
a.3.-Amoestación pola Xunta Directiva.
b) Ás faltas graves poderán aplicarse como sancións as que seguen:
b.1.-Amoestación pública ante a Asemblea Xeral.
b.2.-Imposición de multa de 600 a 12.000 euros.
b.3.-Amoestación pública e imposición de multa en igual cantidade.
b.4.-Suspensión no exercicio profesional por un prazo non superior a tres meses e multa de 600 a 12.000 euros.
c) Ás faltas moi graves poderán impoñérselles algunhas destas penas:
c.1.-Imposición de multa de 12.001 a 30.000 euros.
c.2.-Suspensión no exercicio profesional por un prazo superior a tres meses sen exceder de dous anos e multa de 12.001 a 30.000 euros.
c.3.-Expulsión e baixa no colexio.
d) A imposición das devanditas sancións, salvo a c.3, levará aparellada a obriga de emendar ou corrixir os defectos ou irregularidades observadas, rectificando as situacións ou condutas improcedentes, executando, en definitiva, o acordo que adopte a Xunta Directiva como consecuencia dos feitos denunciados e comprobados no expediente.
As sancións serán determinadas dentro de cada categoría, en atención á gravidade do feito e á conduta do colexiado.
Artigo 69º.-Depuración dos feitos denunciados.
As faltas leves poderán sancionarse pola Xunta de Goberno sen necesidade de expediente contraditorio, coa simple información previa realizada pola Comisión Permanente, logo da audiencia do colexiado para que no prazo improrrogable de dez días poida formular as alegacións que estime pertinentes.
Para a imposición de sancións en faltas graves ou moi graves, será necesaria a incoación de expediente.
Artigo 70º.-Expediente sancionador.
O expediente sancionador iniciarase de oficio, mediante acordo da Xunta Directiva, para o que se designarán xuíz instrutor e secretario deste, nomeados entre os colexiados que forman parte da Xunta Directiva, conforme o seguinte procedemento:
a) Designados xuíz e secretario, comunicaranse ao colexiado incurso no expediente para que, no prazo de oito días, poida alegar calquera circunstancia de recusación destes. A Xunta Directiva resolverá a petición.
b) Firmes as designacións de xuíz e secretario, comunicaráselles a estes o acordo da Xunta Directiva, con remisión da investigación previa, realizada pola Comisión Permanente da Xunta Directiva.
c) Recibida a comunicación, o xuíz ordenará a apertura do expediente, colocará os nomeamentos como cabeza deste, citará inmediatamente a declarar o expedientado, ao que lle comunicará esta infracción que motiva o expediente, indicaralle o dereito a designar avogado que defenda os seus intereses, do que poderá estar asistido en todas as súas comparecencias. Este, nos oito días seguintes á súa declaración, ou no momento desta, poderá achegar cantas probas testemuñais, documentais ou de calquera orde, das que pretenda valerse.
d) O xuíz nos cinco días seguintes admitirá a proba que coide pertinente, rexeitará a restante, e comunicaralle o acordado ao expedientado.
e) Practicada a proba acordada polo xuíz, dentro do prazo máximo de vinte días, con intervención do expedientado e os denunciantes, aos que se lles fará saber da súa práctica indicándolles a data e lugar, se procedese para os efectos oportunos.
f) Practicada a proba, o xuíz instrutor formulará prego de cargos, que comunicará ao expedientado para que este, nos oito días seguintes improrrogables, formule as súas alegacións contra el.
g) Formuladas as alegacións, ou transcorrido o prazo sen facelas, o xuíz instrutor remitirá á Xunta Directiva a proposta de resolución. Se non encontrase probas suficientes das supostas infraccións perseguidas, propoñerá o sobresemento das actuacións e o arquivo das dilixencias.
h) Recibida a proposta de resolución, a Xunta Directiva, da que non formarán parte para esta decisión os designados como xuíz instrutor e secretario do expediente, en Pleno resolverá nos cinco días seguintes, comunicando o acordo ao expedientado e ao denunciante, se o houbese, os que poderán interpoñer contra esta os recursos establecidos nestes estatutos.
i) Corresponderalle á Xunta Directiva a execución das sancións postas.
Artigo 71º.-Extinción de responsabilidade.
A responsabilidade colexial extinguirase:
a) Por morte do inculpado.
b) Por prescrición da sanción imposta.
c) Por prescrición da infracción.
d) Por indulto acordado en Asemblea Xeral por proposta do Pleno da Xunta Directiva.
Artigo 72º.-Prescrición das infraccións e as sancións.
As faltas leves prescribirán aos dous meses, as graves ao ano e as moi graves aos dous anos, contando desde o día en que a infracción se cometera.
As sancións prescribirán polo transcurso de igual prazo.
O prazo de prescrición das infraccións comezará a contarse desde o día en que a infracción se cometese.
Interromperá a prescrición a iniciación, con coñecemento do interesado, do procedemento sancionador, reiniciándose o prazo de prescrición se o expediente sancionador estivese paralizado durante máis dun mes por causa non imputable ao presunto responsable.
O prazo de prescrición das sancións comezará a contarse desde o día seguinte a aquel no que adquira firmeza a resolución pola que se impón a sanción.
Interromperá a prescrición a iniciación, con coñecemento do interesado, do procedemento de execución, volvendo transcorrer o prazo se aquel está paralizado durante más dun mes por causa non imputable ao infractor.
Artigo 73º.-Publicidade das sancións.
As sancións impostas por faltas graves ou moi graves serán comunicadas ao Consello Xeral de Colexios Oficiais de Dentistas de España, para que este os traslade aos demais colexios do Estado español.
A resolución que se dite con referencia ao expediente farase constar no expediente individual de cada colexiado.
Artigo 74º.-Rehabilitación.
Polo transcurso de igual prazo que o establecido para a prescrición, sen incorrer en ningunha outra infracción, o sancionado será rehabilitado de oficio, e farase así constar no seu expediente.
No caso da expulsión do colexio, o colexiado soamente poderá solicitar de novo a súa colexiación, unha vez transcorridos cinco anos da sanción.
Artigo 75º.-Responsabilidade da Xunta Directiva.
Os membros da Xunta Directiva poderán incorrer nas mesmas responsabilidades ca os colexiados. As funcións disciplinarias fronte a estes membros serán exercidas polo Consello Galego de Odontoloestomatología, segundo as súas propias normas.
TÍTULO VII
Réxime xurídico, económico e administrativo do colexio
Capítulo I
Réxime xurídico
Artigo 76º.-Procedemento.
A impugnación de actos emanados de calquera órgano colexial axustarase ao procedemento administrativo común aprobado pola Lei 30/1992, e modificada pola Lei 4/1999, do 13 de xaneiro.
Contra os actos indicados no punto anterior poderá interpoñerse recurso de alzada no prazo dun mes, contado desde a data da notificación deste, ante o Consello Galego de Odontoestomatoloxía.
Artigo 77º.-Motivación.
Todos os actos que afecten individualmente algún colexiado, e cantos acordos e resolucións diten calquera órgano do colexio, serán motivados.
Artigo 78º.-Notificación.
Todos os actos que afecten individualmente a colexiados ou a outras persoas deberán ser notificados por escrito aos interesados. A notificación fará constar os recursos que contra esta procedan e o prazo hábil para interpoñelos.
Artigo 79º.-Réxime supletorio.
Será supletoria destes preceptos a Lei 30/1992, do 26 de novembro, sobre o procedemento administrativo común e o réxime xurídico das administracións públicas.
Capítulo II
Réxime económico do colexio
Artigo 80º.-Aprobación de orzamento.
A Asemblea Xeral de colexiados aprobará os orzamentos anuais da entidade para o exercicio seguinte e a liquidación do orzamento do ano anterior, sobre ingresos e gastos, na Asemblea Ordinaria.
Así mesmo, a Asemblea Xeral aprobará as cotas e cantas exaccións sexan necesarias para facer fronte aos gastos de administración e cumprir os fins e funcións que competen ao colexio.
Artigo 81º.-Preparación do orzamento.
Os orzamentos anuais e a liquidación do exercicio anterior serán preparados, redactados e presentados polo tesoureiro-contador, co visto e prace do presidente, e, previamente a presentarse ante a Asemblea Xeral, serán aprobados pola Xunta Directiva en Pleno.
Artigo 82º.-Contabilidade colexial.
Os libros de contabilidade, os orzamentos e todos os soportes que xustifiquen os gastos e ingresos do colexio estarán arquivados no colexio e baixo a custodia do tesoureiro-contador.
Os colexiados poderán examinalos dentro das setenta e dúas horas anteriores á Asemblea Xeral na que vaian someterse a aprobación ou cando o solicite o 20% do censo colexial.
Artigo 83º.-Auditoría.
Cando se produza a renovación ordinaria, total ou parcial dos órganos directivos deberá procederse a auditar as contas do colexio, sen prexuízo da función fiscalizadora que lle corresponde aos organismos públicos legalmente habilitados para iso.
Capítulo III
Réxime administrativo
Artigo 84.-Do colexio.
Todo colexiado, desde o momento da súa incorporación ao colexio, recibirá o carné que o acredita como tal, co seu número colexial, expedido polo secretario co visto e prace do presidente, no que figurará a sinatura do colexiado e a súa fotografía. Así mesmo, recibirá certificación do acordo de admisión.
O modelo de carné será aprobado pola Xunta Directiva.
Artigo 85.-Expediente persoal.
Tamén, desde o momento da súa colexiación, se abrirá o expediente persoal de cada colexiado, en que se farán constar a solicitude para a súa alta colexial e a tramitación ata a súa admisión. Faranse constar neste cantas vicisitudes referentes ao colexiado vaian sucedendo durante o seu exercicio profesional.
TÍTULO VIII
Da disolución do colexio
Capítulo único
Artigo 86.-Disolución.
O colexio disolverase en acordo da Asemblea Xeral, co voto favorable da totalidade dos asistentes, que deberán representar o setenta e cinco por cento polo menos do total de colexiados.
Artigo 87.-Liquidación do colexio.
Os bens dos que dispuxese o colexio no momento da súa disolución serán destinados, despois de facerse efectivas todas as débedas pendentes de pagamento e todas as cargas que pesen sobre o colexio, a una institución de carácter benéfico designada pola Asemblea Xeral e radicada dentro da demarcación do colexio. A asemblea designará unha comisión que se ocupará da disolución do colexio.
Disposición derradeira
Estes estatutos entrarán en vigor segundo estableza a orde que publique estes estatutos.
Disposición derrogatoria
Quedan derrogados cantos acordos adoptados polos órganos do colexio, con anterioridade á aprobación destes estatutos, se opoñan a el.